钦定古今图书集成/理学汇编/字学典/第129卷 > 《怀素人草书歌》王邕
## 钦定古今图书集成/理学汇编/字学典/第129卷 > 《怀素人草书歌》王邕

衡阳双峡插天峻，青壁巉巉万馀仞。此中灵秀众所
知，草书独有怀素奇。怀素身长五尺四，嚼汤诵咒吁
可畏。铜缾锡杖倚闲庭，班管狡毫多逸意。或粉壁，或
彩笺，蒲葵绢素何相鲜。忽作风驰及电掣，更点飞花
兼散雪。寒猿饮水撼枯藤，壮士拔山伸劲铁。君不见
张芝昔日称独贤，君不见近日张旭为老颠，二公绝
艺人所惜，怀素传之得真迹。峥嵘蹙出海上山，突兀
状成湖畔石。一纵又一横，一攲又一倾。临江不羡飞
帆势，下笔长为骤雨声。我牧此州喜相识，又见草书
多惠力。怀素怀素不可得，开卷临池转相忆。